กมธ.งบประมาณติงรัฐตั้งงบใช้หนี้ลดลง
กรรมาธิการติงงบประมาณปี54 มีการตั้งงบรายได้สูงแต่ตั้งงบใช้หนี้ลดลง จี้รัฐชี้แจงให้ชัดเจน ด้านสบน.แจงงบถูกเทสนับสนุนการลงทุนทำให้งบใช้หนี้ถูกเบียด
7 มิ.ย. 2553

กรรมาธิการติงงบประมาณปี54 มีการตั้งงบรายได้สูงแต่ตั้งงบใช้หนี้ลดลง จี้รัฐชี้แจงให้ชัดเจน ด้านสบน.แจงงบถูกเทสนับสนุนการลงทุนทำให้งบใช้หนี้ถูกเบียด
นายวิทยา บุรณศิริ รองประธานกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ.2554 ได้ตั้งข้อสังเกตในการประชุมฯว่า จากข้อมูลการจัดการตั้งงบประมาณเป็นที่น่าสังเกตว่า ในปี 54 รัฐบาลตั้งงบประมาณรายได้ไว้สูงกว่าปี 53 คือ 1.65 ล้านล้านบาท รวมกับเงินกู้ที่จะมาชดเชยรายได้อีก 4.2 แสนล้านบาท รวมเป็น 2.07 ล้านล้านบาท จากปี 53 ที่มีกรอบการจัดเก็บรายได้ 1.35 ล้านล้านบาท รวมเงินกู้ 3.5 แสนล้านบาท รวมเป็น 1.7 ล้านล้านบาท ซึ่งจะเห็นว่าการจัดแสดงความสารถในการหารายได้ในงบประมาณปี 54 สูงกว่าการจัดเก็บรายได้ปี 53 อยู่กว่า 2.5 แสนล้านบาท หรือเพิ่มขึ้นกว่า 20% แต่เพราะเหตุรัฐบาลถึงได้จัดงบสำหรับการใช้คืนหนี้เงินต้นลดลงเหลือเพียง 3 หมื่นกว่าล้านบาท รวมงบชำระดอกเบี้ยด้วยมีเพียง 4 หมื่นกว่าล้านบาท ซึ่งต่ำกว่างบใช้หนี้ของงบประมาณในปี 53 ที่ตั้งไว้ 5.09 หมื่นกว่าล้านบาท
“มันค่อนข้างแปลก ปี 54 รายได้เยอะขึ้น แต่การตั้งงบใช้หนี้มีเพียง 4 หมื่นกว่าล้านบาท น้อยกว่าปี 53 ที่มีการจัดเก็บรายได้ได้น้อย แต่มีการตั้งงบใช้หนี้สูงถึง 5 หมื่นกว่าล้านบาท ตรงนี้รัฐบาลควรชี้แจงให้ชัดเจน “นายวิทยากล่าว
นายจักรกฤศฎิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) กล่าวชี้แจงว่า การจัดงบประมาณในปี 54 ตั้งไว้ เป็นงบชำระเงินต้น 3.2 หมื่นล้านบาท ลดลงจากปี 53 ประมาณ 1.84 หมื่นล้านบาท หรือลดลงประมาณ 36.1% ซึ่งสาเหตุที่ลดลงน่าจะมาจากข้อจำกัด เรื่องการเพิ่มงบประมาณในส่วนของการลงทุนให้มากขึ้นเพื่อการขับเคลื่อนเศรษฐกิจให้ต่อเนื่อง ทำให้อาจส่งผลทำให้งบใช้หนี้อาจจะถูกเบียดบังบ้าง